20/04/2012 | Administración LocalMunicipal
Neda
Aprobación definitiva e publicación da Ordenanza municipal reguladora das axudas á rehabilitación de vivendas na área delimitada do conxunto histórico da vila de Neda

O Pleno da corporación do Concello de Neda, na sesión ordinaria celebrada o día 19 de xaneiro de 2012, aprobou inicialmente o Ordenanza municipal reguladora das axudas á rehabilitación de vivendas na área delimitada do conxunto histórico da vila de Neda. Publicado o anuncio de aprobación inicial no BOP da Coruña, n.º 20 do día 30 de xaneiro último, e unha vez transcorridos os prazos sinalados nos artigos 49 b) e 65.2 da Lei 7/1985, de 2 de abril, reguladora das bases do réxime local, sen que se presentase alegación ou suxestión algunha, enténdese definitivamente adoptado o acordo ata entón provisional. En cumprimento do previsto no artigo 70.2 da citada lei, procédese á publicación do texto íntegro da citada ordenanza, que é o seguinte: ORDENANZA MUNICIPAL REGULADORA DAS AXUDAS Á REHABILITACIÓN DE VIVENDAS NA ÁREA DELIMITADA DO CONXUNTO HISTÓRICO DA VILA DE NEDA. O Concello de Neda pretende afondar nas accións de preservación do patrimonio construído así como fomenta-las accións necesarias para a recuperación dos edificios situados na área de rehabilitación delimitada na vila de Neda, así como a reurbanización do espazo público, e así contribuír á revalorización dos valores arquitectónicos e sociais da zona. Con este obxectivo, unha vez delimitada a área de rehabilitación integral e tras varias fases previas, asínase un novo convenio de colaboración, correspondente á 6.ª fase co Instituto Galego de Vivenda e Solo (I. G. V. S) e o Ministerio de Fomento, establecéndose a presente ordenanza para regula-las axudas e subvencións deste novo acordo, así como para establece-los parámetros e criterios que rexerán nas actuacións. CAPÍTULO PRIMEIRO.–DISPOSICIÓNS XERAIS ARTIGO 1.º.–Obxecto. Regula-las axudas aos particulares, a conceder polo Concello, en relación ao convenio asinado: ACUERDO DE LA COMISIÓN BILATERAL CELEBRADA EL 29 DE ABRIL DE 2011, RELATIVA AL ÁREA DE REHABILITACIÓN INTEGRAL EN EL CASCO ANTIGUO DE NEDA (A CORUÑA), 6.ª FASE EN LA COMUNIDAD AUTÓNOMA DE GALICIA, ao abeiro do Decreto 402/2009 de 22 de outubro polo que se establecen as axudas públicas en materia de vivenda a cargo da Comunidade Autónoma de Galicia, así como a xestión das previstas no R. D. 2066/2008, do 12 de decembro, que regula o PLAN ESTATAL DE VIVENDA E REHABILITACIÓN 2009-2012. ARTIGO 2.º.–Ámbito territorial. As axudas obxecto da regulación quedan limitadas territorialmente á área de rehabilitación do casco histórico da vila de Neda que inclúe, tanto o delimitado como ordenanza 1 nas vixentes Normas subsidiarias de planeamento municipal aprobadas en 1992 e considerado como tecido histórico da vila, como parte do lugar de Sta. María, ámbalas dúas bandas do río, en cuio ámbito hai un total de 176 edificios con 212 vivendas. A Área de Rehabilitación Integral delimitada será a que consta no documento denominado “Recoñecemento do estado da edificación e do patrimonio construído da vila de Neda” de maio de 2.003. ARTIGO 3.º.–Carácter das axudas. As axudas a conceder serán as previstas nos citados decretos: R. D. 2066/2008 (BOE núm.309), polo que se regula o Plan estatal de vivenda e rehabilitación 2009-2012 e o D.402/2009 (DOG 05/11/2009), que establece as axudas públicas en materia de vivenda a cargo da Comunidade Autónoma de Galicia, e regula a xestión das previstas no R. D. 2066/2008, do 12 de decembro, para o período 2009-2012. As normas citadas establecen as condicións das obras, tipo de axuda, beneficiarios, etc., e as actuacións remitiranse ao estipulado nas citadas normas. ARTIGO 4.º.–Información. Para os fins das actuacións previstas, o Concello prestará en todo momento, información sobre as axudas que se poidan tramitar a través da Oficina de Rehabilitación que habilitará con este propósito. ARTIGO 5.º.–Convocatoria. Anualmente e de acordo co convenio asinado e as ampliacións que se produzan, a Xunta de Goberno Local do Concello de Neda, procederá á apertura dun prazo de admisión de solicitudes non inferior a un mes. Na convocatoria farase constar o número e o importe das axudas, facéndose a máxima publicidade desta a través de diarios oficiais e prensa. CAPÍTULO SEGUNDO.–CARÁCTER DAS AXUDAS Á REHABILITACIÓN ARTIGO 6.º.–Actuacións protexidas obxecto das axudas. Son de aplicación as seguintes actuacións en edificios existentes: a) Actuacións xerais de conservación, restauración, rehabilitación e reestruturación parcial. b) Actuacións de adecuación arquitectónica das fachadas e elementos exteriores co fin de que o edificio recupere a súa morfoloxía orixinaria: – Reparación e tratamento de fachadas: limpeza da pedra, reparación e recuperación de revocos e enfoscados tradicionais, consolidación de fendas, incluso medianeiras vistas. – Reparación ou conservación dos elementos de formación da cuberta co obxectivo de procura-la estanquidade, sen alteración volumétrica. – Substitución de elementos desconformes, tales coma canles e baixantes de pvc ou aluminio, “gresites” ou azulexos en fachada, caixas de instalacións, cableado. – Reparación ou substitución de carpinterías exteriores desconformes co conxunto, segundo criterios dos técnicos da Oficina, co obxectivo de recupera-la imaxe orixinal da unidade edificatoria. As carpinterías serán de madeira pintada segundo indicacións dos técnicos da Oficina. c) Actuacións de rehabilitación de pisos destinados a vivenda. – Modificacións de distribucións sempre que sexan para mellora-las condicións de habitabilidade da vivenda (iluminación e ventilación), e complementarias ás intervencións en instalacións. Estas modificacións non afectarán aos núcleos de escaleiras e aos accesos das vivendas. – Reparación de pavimentos de madeira, reparación e pintura de paramentos. d) Actuacións parciais de consolidación das estruturas degradadas cos materiais tradicionais ou no caso que sexa necesario e segundo criterios técnicos acordes coa rehabilitación e reposición de pontóns de madeira. As solucións adoptadas deberán respectar os valores arquitectónicos da edificación orixinal, utilizando as solucións tipolóxicas e construtivas compatibles coas orixinais. e) Derrubamento ou substitución de elementos engadidos desconformes. f) Instalacións que teñan como fin mellorar as condicións de habitabilidade das vivendas e en xeral de adaptación ás normativas vixentes. – Instalacións eléctricas: renovación, mellora, ampliación ou creación de novos circuítos nas vivendas ou espazos comúns do edificio. – Instalacións de fontanería: renovación, mellora, ampliación ou creación de novas conducións, sistema de quecemento de auga e calefacción. – Instalacións de saneamento: renovación, mellora, ampliación ou creación de novas conducións horizontais e verticais e a súa conexión coa rede xeral de saneamento. – Instalacións sanitarias: substitución e/ou colocación de elementos sanitarios, incluíndo a grifería. – Adecuamento de cociñas e baños: renovación e mellora dos locais húmidos, illamento dos paramentos para eliminación e protección contra humidades, acabados horizontais e verticais, protección de elementos estruturais. Instalacións de chemineas de ventilación e ventilacións forzadas. g) Adecuación dos accesos e circulación mediante supresión de barreiras arquitectónicas para o uso de persoas con mobilidade reducida. h) Instalacións que utilicen sistemas de aproveitamento de enerxías renovables, que sexan congruentes co entorno onde se localicen. i) Actuacións encamiñadas a mellorar a eficiencia enerxética das vivendas. Todas estas actuacións segundo criterios das boas prácticas da rehabilitación e indicación dos técnicos da Oficina Municipal de Rehabilitación. Quedan excluídas da protección as actuacións de reestruturación total, as novas edificacións, as demolicións e baleirados interiores da edificación primitiva e as obras que introduzan esquemas estruturais totalmente alleos aos sistemas de construción tradicionais, así coma as ampliacións que supoñan un incremento da superficie construída do edificio, agás no seguinte suposto: A ampliación da superficie útil da vivenda mediante a incorporación de espazos que, incluídos dentro da edificación existente, non tivesen o uso da vivenda cando se cumpra algunha das seguintes condicións: A. A ampliación sexa precisa para mellorar as condicións de accesibilidade da vivenda para satisfacer as necesidades dalgún membro da unidade familiar con problemas de mobilidade ou maior de 65 anos. B. Sexa preciso incrementar a superficie útil da vivenda para satisfacer as necesidades das persoas moradoras nela, sempre que a superficie útil final da vivenda non supere os 140 m². As cores e materiais empregados deberán harmonizar coas características tipolóxicas e compositivas do edificio e das edificacións tradicionais do contorno, co fin de garantir que as actuacións de rehabilitación non atenten contra os valores arquitectónicos, paisaxísticos e culturais das edificacións sobre as que se intervén ou no contorno onde se sitúa. As novas intervencións deberán respectar a coloración característica da zona, considéranse cores adecuados para a fachada as gamas branco e cru. As molduras poderán ter unha tonalidade distinta segundo indicacións e previa autorización da Oficina de Rehabilitación. O tratamento xeral da composición da fachada deberá ter continuidade para todos os niveis. Prohíbese rematados en bloque de formigón, ladrillo visto e fachadas alicatadas. Non se permitirán imitacións de materiais. Cando se trate de revocos orixinais de cal, a actuación realizada, deberá respectar este tipo de revocos tradicionais. Só se admiten as fachadas de pedra que conteñan sillería, nunca mampostería miúda, e segundo criterio dos técnicos da Oficina. Os encintados da sillería que queda vista realizaranse con morteiro de cal, cunha tonalidade similar á pedra existente, e refundido. Prohíbense as balaustradas de formigón, recomendándose utilizar reixas de forxa de ferro ou de madeira. As tapas dos contadores de auga e electricidade deberán quedar integradas na fachada do edificio sen sobresaír desta. ARTIGO 7.º.–Conformidade co planeamento. Os inmobles e os usos para os que se soliciten as axudas deberán estar conformes coas determinacións do planeamento vixente, ou acada-la súa conformidade ao final das obras obxecto das axudas. Por outra banda, cando as actuacións solicitadas refíranse a un edificio protexido que conste como tal no Catálogo complementario de bens culturais, naturais e paisaxísticos das normas subsidiarias municipais de planeamento vixentes, estas deberán ser conformes co estipulado na Lei 8/1995, do patrimonio histórico-artístico de Galicia, de 30 de outubro, contando ademais, con carácter previo á concesión da licenza municipal, coa autorización preceptiva da Dirección Xeral de Patrimonio Cultural. ARTIGO 8.º.–Condicións dos inmobles. Os edificios sobre os que se actúe deberán estar dados de alta a efectos catastrais e o propietario deberá estar ó corrente no pago do imposto de bens inmobles, de non ser así, deberán realizarse os trámites necesarios para regularizar esta situación, previa concesión da axuda. Os inmobles deberán estar en condicións de seguridade estrutural e construtiva e de estanquidade fronte a choiva, subministro eléctrico e con adecuada funcionalidade da rede de fontanería e saneamento xeral, excepto que as obras solicitadas inclúan as necesarias para a consecución das condicións sinaladas. A execución das obras protexidas deberá garanti-la súa coherencia técnica e construtiva co estado do edificio e coas restantes obras que puideran realizarse, de xeito que en edificios carentes de condicións de seguridade estrutural e construtiva, de instalacións de electricidade, auga e saneamento, estanquidade fronte a chuvia, etc., non se protexerán a realización de obras que non inclúan as necesarias para a consecución destas condicións. As actuacións deberán atender prioritariamente a mellora das condicións de habitabilidade relativas a distribución interior, instalacións de auga, electricidade, ventilación, iluminación, aireación, illamento térmico, servizos hixiénicos, instalacións de cociñas e baños, e outros servizos de carácter xeral. ARTIGO 9.º.–Modalidade e destino das axudas. As axudas consistirán en subvencións a fondo perdido para as actuacións de rehabilitación, asesoramento técnico, redacción da documentación técnica e dirección facultativa das obras nos casos definidos nesta ordenanza, para a rehabilitación de: a) Vivendas en edificios colectivos b) Edificios dunha soa vivenda c) Elementos comúns dos edificios d) Elementos especiais e de interese arquitectónico ARTIGO 10.º.–Asistencia e asesoramento técnico. O Concello dispón dunha Oficina Municipal para a información e xestión das actuacións na Área de Rehabilitación Integral para facilitarlle a asistencia técnica e o asesoramento preciso ao solicitante das axudas para a definición previa das obras que se desexan acometer na vivenda. A Oficina de Rehabilitación poderá tamén encargarse da redacción dos documentos técnicos necesarios para a obtención da licenza e da dirección facultativa das obras nos casos e condicións que se definen no artigo 20º da presente ordenanza. ARTIGO 11.º.–Beneficiarios das axudas. Condicións. Poderán acollerse ás axudas as persoas promotoras da actuación e as propietarias das vivendas ou edificios, persoas inquilinas autorizadas pola persoa propietaria ou comunidades de propietarios/as incluídos no perímetro do ARI. Os ingresos familiares ponderados das persoas físicas beneficiarias das axudas non poderán exceder de 6,5 veces o IPREM, cando se trate de rehabilitación, para uso propio, de elementos privativos dos edificios –vivendas– nas áreas de rehabilitación integral. Cando a rehabilitación teña por obxecto os elementos comúns do edificio, ou a totalidade do mesmo, para destinalo a arrendamento, as condicións dos beneficiarios serán as que determinen as Comunidades Autónomas. As vivendas e edificios obxecto da rehabilitación deberán ter unha antigüidade superior a 10 anos. As vivendas que foron obxecto das axudas deste programa, haberán de destinarse a domicilio habitual e permanente do seu propietario, ou ó arrendamento, ó menos durante 5 anos tras a finalización das obras de rehabilitación. Tamén poderán ser beneficiarios os concellos para ás vivendas que sexan propiedade destes. Así mesmo poderán solicita-las axudas as persoas titulares das vivendas desocupadas cando se comprometan a ocupa-las eles mesmos, ou a transmitilas ou cedelas a terceiras persoas en alugamento ou de calquera outro modo legalmente admisible, como residencia habitual ou permanente, no prazo máximo de seis meses dende que se finalicen as obras. Nestes casos, a concesión das axudas quedará condicionada á efectiva ocupación das vivendas no dito prazo, que poderá ser prorrogado ata un ano por solicitude do interesado cando medie causa debidamente xustificada, sen que, en consecuencia, se proceda á liquidación da axuda mentres non estean efectivamente ocupadas. Poderán ser beneficiarios das axudas á rehabilitación de elementos comúns dos edificios as persoas propietarias ou titulares dalgún dereito de uso sobre as vivendas que compoñen o edificio. Cando as vivendas estean en réxime de copropiedade común ou comunidade de bens, as persoas propietarias nomearán un representante por acordo entre eles. No supostos de actuacións nos elementos comúns do edificio en réxime de propiedade horizontal actuará como representante a persoa que exerza a presidencia da comunidade de propietarios legalmente constituída. En ausencia desta, as persoas propietarias designarán un representante de común acordo. O beneficiario, cónxuxe ou persoa con análoga relación de convivencia, deberá estar ó corrente no cumprimento das súas obrigas tributarias en período executivo co Concello. Igualmente, non estará incurso en ningún expediente de reversión de subvencións públicas por incumprimento dos fins das axudas concedidas. CAPÍTULO TERCEIRO.–CONTÍA DA AXUDA ARTIGO 12.º.–Contía da axuda. Estará integrado polas cantidades que para cada exercicio orzamentario dispoña o Ministerio de Fomento e o Instituto Galego de Vivenda e Solo, nos termos establecidos no Acordo da comisión bilateral asinado entre estas institucións e o Concello de Neda. As axudas son: 1. Unha subvención a fondo perdido con cargo ao Ministerio de Fomento de ata un máximo do 50 por 100 do orzamento total das obras de rehabilitación de vivendas e edificios, e superación de situacións de infravivenda, cunha contía media por vivenda subvencionada que non supere os 6.600 €. 2. Unha subvención a fondo perdido con cargo ao Ministerio de Fomento de ata o 30 por 100 do orzamento total das obras de urbanización e reurbanización no espazo público do ARI e con límite do 30% da subvención establecida para o ARI no punto anterior.3. Unha subvención a fondo perdido con cargo ó Instituto Galego da Vivenda e Solo de ata o 25 por 100 do orzamento protexido das obras de rehabilitación de edificios e vivendas, sen que a subvención media poida exceder 5.000 € por vivenda obxecto ou, se é o caso, resultantes como consecuencia das actuación de rehabilitación.4. Unha subvención a fondo perdido con cargo ó Instituto Galego da Vivenda e Solo de ata o 30 por 100 do orzamento das obras, das operacións de urbanización e reurbanización sempre que a contía resultante non exceda do 30 por 100 da subvención que corresponda efectivamente como consecuencia do punto anterior. Por tanto, a media por vivenda subvencionada para a rehabilitación de vivendas e edificios, sumando as dúas contías a cardo do IGVS e d o Ministerio, non poderá exceder de 11.600 €. O Concello establecerá ademais unha bonificación do 90% da cota tributante que resulte do imposto sobre construción, instalacións e obras. ARTIGO 13.º.–Orzamento máximo protexido (OMP). O orzamento máximo protexible (OMP) será a cantidade menor de: a) Orzamento da obra. b) 70% X MBE X SU MBE: Contía do Módulo Básico Estatal, será establecido polo acordo do consello de ministros no mes de decembro dos años 2009, 2010 e 2011. SU: Superficie útil da vivenda con un máximo computable de 90 m² por vivenda. Independentemente aos apartados a) e b), o orzamento máximo protexible (OMP) non poderá exceder: 22.500 € x Cv Cv: Nivel de valoración arquitectónico. Os coeficientes Cv de ponderación dos orzamentos máximos protexidos das actuacións de rehabilitación e, que se expresan a continuación, son os que se derivan do nivel de catalogación establecido no documento: “Recoñecemento do estado da edificación e do patrimonio construído da vila de Neda” no ficheiro informativo de unidades edificatorias realizado en maio do 2003: Nivel de catalogación ou avaliación arquitectónica Coeficiente Cv 1. Especial significación arquitectónica: 1.20 2. Significativa presenza no contorno: 1.15 3. Edificio característico no conxunto: 1.10 4. Edificio valor ambiental: 1.05 5. Edifico sen interese: 1.00 Se algunha das unidades edificatorias non estivese axustada co seu valor arquitectónico tras unha primeira visita por parte dos técnicos da Oficina de rehabilitación, esta axustarase co nivel real de catalogación que lle corresponda. Nas actuacións en vivendas que ademais participen nos gastos de rehabilitación de elementos comúns do edificio e sexan obxecto de subvención, o OMP incrementarase na parte proporcional correspondente da obra común, sen que este aumento supere o MBE establecido. Enténdese en edificios con elementos comúns, que o OMP se aplica ao edificio completo e se repercute nas proporcións de participación de cada unha das vivendas, resulte para algunha delas unha subvención de contía inferior. ARTIGO 14.º.–Contía mínima do orzamento protexido. A contía mínima de orzamento protexido por vivenda rehabilitada ou que participe nos custos de rehabilitación dun edificio será de 1.000 €. ARTIGO 15.º.–Subvencións. A contía máxima das subvencións determinarase en función dos ingresos familiares anuais ponderados (IFP) das persoas solicitantes, sempre que non superen o 6,5 veces o IPREM, cando estas teñan constituída a súa residencia habitual e permanente nas vivendas que se van rehabilitar ou estas se rehabiliten con tal fin, aplicando os seguintes tipos de subvencións: a) IFP < 9.000 €. Tipo de subvención: 60% b) IFP < 21.000 €. Tipo de subvención: 50% c) IFP < 27.000 €. Tipo de subvención: 40% d) IFP > 27.000 €. Tipo de subvención: 30% A ponderación dos ingresos familiares realizarase multiplicándoos polos seguintes coeficientes: Número de membros da unidade familiar: 1 membro: coeficiente 1.00 2 membros: coeficiente 0.98 3 membros: coeficiente 0.90 4 membros: coeficiente 0.85 5 membros: coeficiente 0.81 6 membros: coeficiente 0.78 Por cada membro adicional a partir do seis, o valor de ponderación reducirase en 0.02. No caso de que a persoa solicitante ou algún dos membros da súa unidade familiar teñan a condición de persoa minusválida, nos termos establecidos pola lexislación do imposto sobra a renda das persoas físicas, aplicarase o coeficiente correspondente ó tramo seguinte o que correspondería pola súa composición familiar. Para os elementos comúns aplicarase un tipo único do 35%. ACTUACIÓNS DE FACHADA ESPECIALMENTE PROTEXIDAS: Considéranse actuacións de fachada especialmente protexidas, aquelas encamiñadas á recuperación da súa imaxe tradicional que supoña a substitución de elementos descontextualizados por outros acordes coas formas de construción tradicionais. As axudas previstas para este tipo de actuacións poderá alcanzar o 70% do orzamento máximo protexido e será independente das descritas neste artigo. Poderase acceder a este tipo de axuda cando esta substitución de elementos supoña una modificación substancial do conxunto do aspecto exterior do edificio. ARTIGO 16.º.–Prezos das obras. Para os efectos da subvencións reguladas por esta ordenanza, os prezos das obras estableceranse baixo os criterios de lóxica construtiva, economía de obra e cumprimento das normativas técnicas vixentes. Utilizarase como referencia os contidos nas distintas partidas da base de datos da construción de Galicia, que serán actualizados anualmente en función do aumento do custo dos materiais e man de obra. En calquera caso serán obxecto de supervisión por parte dos técnicos da Oficina de Rehabilitación. Calquera prezo non contido nesta relación deberá presentarse en forma descomposta, de xeito que se xustifique o seu valor. Para os efectos do cálculo da subvención correspondente, considérase ó orzamento protexible ó ORZAMENTO TOTAL que se corresponde coa suma do orzamento de execución material (P. E. M.), o 13% de gastos xerais e o 6% de beneficio industrial. Os particulares beneficiarios das actuacións de rehabilitación de vivendas ou de edificios poderán acceder a outras axudas públicas compatibles coas establecidas neste programa sen que, en ningún caso, o conxunto das distintas axudas poidan supera-lo custo total das obras, nin os límites adicionais que sobre esta condición poidan establece-las administracións. CAPÍTULO CUARTO.–TRAMITACIÓN DAS SOLICITUDES O Concello de Neda, a través da oficina municipal de rehabilitación, comprenderá as actividades seguintes: 1.- Recepción de solicitudes, exame da documentación presentada, emenda desta e tramitación dos expedientes polo órgano competente do Concello, que incluirá a proposta de cualificación provisional ou definitiva ao Instituto Galego de Vivenda e Solo.2.- Propor o pagamento das axudas con cargo ao IGVS e comunicar ao Ministerio de Fomento as que lle corresponden, para que as ingrese directamente ao Concello. No procedemento de concesión das axudas actuará o Instituto Galego da Vivenda e Solo, a través das delegacións provinciais, para: 1.- Conceder a cualificación provisional das actuacións que se pretenden realizar.2.- Conceder a cualificación definitiva das actuacións unha vez rematadas as obras e con anterioridade á proposta de concesión das axudas. ARTIGO 17.º.–INICIACIÓN. Visita técnica previa. Solicitudes e documentación. Deberá solicitarse, mediante impreso oficial normalizado, unha visita da inspección técnica previa á solicitude oficial das axudas, que efectuarán os técnicos da Oficina de Rehabilitación para comprobalo estado da edificación e asesorar ó solicitante sobre as posibilidades de rehabilitación dos inmobles e as actuacións que son necesarias nos termos establecidos nesta ordenanza. Os promotores das actuacións de rehabilitación que desexen acollerse a estas axudas, presentarán as súas solicitudes nos portelos únicos de vivenda - oficinas de rehabilitación dos concellos. O Concello comprobará que as obras de rehabilitación solicitadas non están realizadas con anterioridade ao momento da solicitude. O Concello enviará ao Instituto Galego da Vivenda e Solo as listas de resolución. Nas listas deberá expresarse: 1) O cumprimento de todos os requisitos esixidos no Real decreto 2066/2008 e no decreto 402/2009 para a cualificación provisional ou definitiva das actuacións.2) Nome da persoa beneficiaria, número do DNI ou CIF, enderezo da vivenda obxecto da actuación, subvención proposta, con desgregamento do que corresponde ao financiamento do Ministerio de Fomento e da comunidade autónoma.3) No caso de que a persoa beneficiaria sexa unha agrupación de persoas físicas ou xurídicas, sen personalidade xurídica propia, individualización do importe das subvencións que se van a aplicar a cada un deles, en cumprimento do establecido no artigo 11 da Ley 38/2003, do 17 de novembro, xeras de subvencións, e artigos 10 e 11 da lei 9/2007, de subvencións de Galicia.4) Se é o caso, prazo de execución das obras subvencionadas. O Concello solicitará para anexionar ao expediente: 1) Documentación acreditativa da titularidade do inmoble e destino: Nos supostos de propiedade ou dereito de uso: contrato de compra - venda, certificación ou nota simple do Rexistro da Propiedade, escritura de partición do legado hereditario, testamento e certificado de últimas vontades, escritura pública de doazón, ou calquera outra documentación que acredite suficientemente a titularidade do inmoble. Se as obras solicítanse nun inmoble alugado, deberá presentarse o convenio entre propietario e inquilino no que se faga consta-la súa conformidade coas obras e, se é o caso, a súa repercusión na renda contractual e nas demais condicións pactadas. Nos supostos de alugamento: se as obras son promovidas polo inquilino, deberá presentarse fotocopia do contrato de alugamento e do convenio entre persoa propietaria e a inquilina no que se faga constar unha descrición daquelas e a autorización da propiedade para realizalas, cando sexa legalmente esixible. Cando a persoa que solicita sexa ou vaia ser residente habitual e permanente da vivenda que se vai rehabilitar, deberá achegar un certificado de empadroamento e o compromiso escrito de destina-la vivenda á súa residencia habitual e permanente polo menos durante un período de cinco anos dende a aprobación definitiva das axudas solicitadas. Cando a persoa solicitante non habite na vivenda a rehabilitar, presentará o compromiso escrito de destina-la vivenda a residencia habitual e permanente, propia ou de terceiras persoas, cando menos durante un período de cinco anos contados dende a aprobación definitiva das axudas solicitadas.2) Documentación acreditativa dos ingresos e da composición familiar: Fotocopia da declaración conxunta ou das declaracións individuais de tódolos membros da unidade familiar do imposto sobre a renda das persoas físicas, referida ao período impositivo inmediatamente anterior ao momento da solicitude das axudas, unha vez vencido o prazo para presenta-la declaración do citado imposto. Se non se fixo a declaración da renda, deberá presentar unha certificación do Ministerio de Economía e Facenda na que se exprese tal circunstancia e unha fotocopia do libro de familia. Para xustifica-los ingresos, deberá achega-lo certificado de retencións practicadas pola empresa ou unha certificación da cantidade da pensión emitida polo organismo correspondente, cando se trate de xubilados ou pensionistas. Cando non se poidan acredita-los ingresos mediante algún dos documentos referidos nos apartados anteriores, deberá presentarse unha declaración responsable da cantidade dos ingresos percibidos e da súa procedencia. O Concello poderá esixi-la documentación que considere oportuna en cada caso para acredita-la veracidade de tal declaración. No caso de que haxa desempregados na unidade familiar, fotocopia de documento actualizado que acredite tal situación, onde se reflicte a data do rexistro na oficina de desemprego.3) Outras: Declaración de outras axudas solicitadas para o mesmo edificio. Aqueles outros que sexan necesarios para a determinación da concesión e que sexan requiridos pola Oficina de Rehabilitación ou polo propio Concello. Aquelas solicitudes que persigan a rehabilitación de elementos comúns a varios edificios ou vivendas deberán conter ademais: Un anteproxecto ou proxecto de obras conxunto. Un orzamento global no que se indique a participación específica de cada un dos promotores. A identificación individual de cada un dos promotores, niveis de renda ou situación laboral, nos termos expresados no punto 3 deste artigo. Para a redacción desta documentación poderá solicitarse o asesoramento técnico da Oficina de Rehabilitación referido no artigo 10.º da presente ordenanza. Non se atenderá ningunha solicitude desta índole que non conte coa aceptación e sinatura de todos e cada un dos interesados. Todos os expedientes conterán como mínimo a seguinte documentación de carácter técnico: Memoria das actuacións a realizar en cada edificio ou vivenda, especificando a superficie útil e asinada polo ou polos propietarios e, se é o caso, polo arrendatario ou arrendatarios, xuntando reportaxe fotográfico descritivo da edificación onde se atopa a vivenda e das zonas obxecto das actuacións de rehabilitación necesarias. Coa memoria xuntarase, nome da persoa beneficiaria fotocopia compulsada do DNI ou CIF, enderezo da vivenda obxecto da actuación, subvención proposta, con desgregamento do que corresponde ao financiamento do Ministerio de Fomento e da comunidade autónoma, documento que acredite a titularidade da vivenda e, se é o caso, do alugueiro e consentimento do propietario, e declaración responsable de que a vivenda se dedica ou dedicará a domicilio habitual ou permanente, certificado de que a vivenda se atopa dentro da Área de Rehabilitación declarada, e declaración de ter solicitadas ou concedidas outras axudas para as mesmas actuacións. Orzamento das obras desagregado para cada vivenda e por partidas (agrupadas en capítulos, contendo todas as descricións técnicas necesarias para a súa especificación e valoración) e, se é o caso, proxecto. Os servizos técnicos do Concello e do Instituto de Vivenda, conxuntamente, fixarán os prezos unitarios máximos das partidas de obra. Abrirase un expediente para cada vivenda. Prazo das obras. O prazo deberá ser o suficientemente amplo e adaptado á realidade para que poida cumprirse e as obras poidan ser previsiblemente realizadas dentro del. Licenza de obras. No suposto de que se acometan modificacións na distribución interior das edificacións, deberán aportarse planos do estado inicial e, ao remate das obras, do estado final. Proposta motivada do Concello de cualificación provisional do expediente. Esta proposta deberá detallar a qué fase corresponden as actuacións que se pretenden cualificar. Para o caso que o solicitante se acolla ás axudas autonómicas para o remate de fachadas e cubertas, rehabilitación e reconstrución de edificios e vivenda no ámbito rural, histórico e dos camiños de Santiago. Decreto 44/2011, do 10 de marzo), xuntarase así mesmo dita solicitude coas fotografías e demais documentación específica correspondente, sen que sexa necesario duplica-la que sexa común a ambos los dous expedientes. ARTIGO 18.º.–Pluralidade de proxectos. Na hipótese de presentación de distintos proxectos ou orzamentos de obra referidos á rehabilitación dunha mesma vivenda, edificio ou elementos comúns a edificios e vivendas, estarase ao seguinte: a) A falta de comunicación expresa do promotor ou promotores, considerarase eficaz aquel que, dentro do prazo de admisión de solicitudes, teña a data de entrada máis recente. b) No caso de que teñan a mesma data de entrada, considerarase válido aquel que implique o maior investimento por parte do promotor ou un maior interese arquitectónico a xuízo dos técnicos da oficina. Esto mesmo será de aplicación no suposto de solicitudes de rehabilitación de elementos comúns referidos á mesma actuación. ARTIGO 19.º.–Criterios de selección das actuacións protexidas. O Concello, en función da dispoñibilidade de orzamento, do número máximo de axudas que se poidan conceder e da preferencia das solicitudes, seleccionará en cada exercicio as actuacións subvencionadas. A Oficina de Rehabilitación realizará unha proposta motivada de solicitudes candidatas a seren subvencionadas en función das seguintes consideracións: Estado de conservación do edificio sobre o que se realiza a actuación, en función da urxencia, necesidade ou conveniencia da execución de obras que teñan como obxectivo paliar a súa perda ou deterioro. Actuacións de rehabilitación en edificios que son ou sexan destinados a vivenda habitual do solicitante. Valoración arquitectónica do edificio sobre o que se actúa e actuacións sobre edificios protexidos que consten como tal no Catálogo complementario de bens culturais, naturais e paisaxísticos das normas subsidiarias municipais de planeamento. Actuacións integrais en edificios, para a recuperación total do mesmo, referente a actuacións interiores e exteriores. Mellora das condicións de habitabilidade relativas a distribución interior, instalacións de auga, electricidade, ventilación, iluminación, aireación, illamento térmico, servizos hixiénicos, instalacións de cociñas e baños, e outros servizos de carácter xeral. Mellora das condicións de accesibilidade das vivendas, así como as de eliminación de barreiras arquitectónicas. Interese arquitectónico da proposta en actuacións que teñan como obxectivo a recuperación dos valores ou elementos orixinais do edificio, así como o derrubamento ou substitución de engadidos que desvirtúen ou descontextualicen a composición arquitectónica do mesmo. Actuacións que melloren o aspecto xeral do casco histórico, incluíndo as que supoñen melloras das fachadas. Situación laboral do solicitante e niveis de renda dos membros da unidade familiar. Incorporación de sistemas de aproveitamento de enerxías renovables, coas limitacións establecidas nesta ordenanza. Non ter concedida axuda referida ao mesmo inmoble fora do prazo de exclusión establecido no art.8.º desta ordenanza. Orde de presentación das solicitudes. As propostas serán presentadas a aprobación inicial por parte do organismo municipal competente que determinará a orde de prevalencia dos criterios sinalados, así como incorpora-los que xustificadamente considere oportunos. ARTIGO 20.º.–Redacción da documentación técnica. Asistencia técnica. O particular poderá solicitar da Oficina de Rehabilitación, mediante impreso oficial normalizado, a prestación de servizos de estudio e redacción da documentación técnica –memoria, planos, valoración, pregos, etc.– precisa para obte-los permisos de obra, e a dirección facultativa das obras. Estas solicitudes de asistencia técnica serán aceptadas en función da dispoñibilidade de medios e recursos da Oficina de Rehabilitación, agás nos seguintes casos: – Obras que supoñan unha variación substancial no sistema estrutural do edificio, entendendo por tales as que superen a simple substitución de elementos estruturais por outros de características similares, excepto as que se consideren de escasa entidade. – Aquelas que resulten desproporcionadas ou incongruentes en relación ás características do edificio sobre o que se actúe. – Outras que polas súas características especiais ou grande complexidade, requiran da intervención de equipos técnicos ou medios no dispoñibles na Oficina de Rehabilitación. Se e o caso, anteproxecto ou proxecto arquitectónico redactado por técnico competente. – Non se responsabiliza da realización, de ningún traballo en materia de seguridade e saúde na obra. Tampouco se responsabiliza das consecuencias que se deriven da mala execución, ou da ausencia de ditos traballos. En todo caso, tanto a redacción da documentación para obte-la licenza como a dirección facultativa das obras serán realizadas por técnicos con capacitación profesional e habilitación legal suficientes e axustadas ás características das obras que se deban acometer. De se-lo caso, o Concello establecerá os procedementos de contratación das asistencias técnicas necesarias para tal fin. ARTIGO 21.º.–CUALIFICACIÓN PROVISIONAL. Aprobación inicial das axudas. Para conceder a cualificación provisional das actuacións que se pretenden realizar, os servizos técnicos e administrativos da oficina de rehabilitación supervisarán a documentación presentada e emitirán o informe é favorable ou solicitaran a subsanación das deficiencias detectadas ao solicitante das axudas. O feito de que as obras de rehabilitación solicitadas estivesen realizadas con anterioridade ao momento da presentación da solicitude no Concello, será motivo da denegación da cualificación provisional. O Concello aprobará en pleno as propostas de axudas solicitadas e remitirá as propostas de resolución de cualificación provisional, debendo constar os extremos establecidos no artigo 3 do D 402/2009, do 22 de outubro, xunto coa seguinte documentación: a) Certificado do órgano competente do Concello no que faga constar que o expediente tramitase ao abeiro da Ordenanza municipal aprobada en data xx/xx/xxxx, e que foi publicada no BOP na data xx/xx/xxxx. b) Certificado do órgano competente do Concello no que faga constar que o expediente que tramita e para o que solicita cualificación provisional cumpre os requisitos de documentación relativa á personalidade dos solicitantes, titularidade e destino da vivenda a rehabilitar. O Concello facilitará os datos individualizados para cada solicitante (NIF, nome e apelidos, etc.). c) Certificado do órgano competente do Concello no que figure que as actuacións para as que se pretende a cualificación provisional axústanse ao que establece os RD 2066/2008 e D 402/2009 xunto coa seguinte información: Tipo de actuacións: (breve descrición técnica que identifica as obras das vivendas a rehabilitar). Orzamento de execución (por vivenda). Metros cadrados útiles de cada vivenda a rehabilitar. Prazo de execución previsto. Se é o caso, indicación se solicita recoñecemento de préstamo convido e importe. Para o caso de que o solicitante se acolla tamén a programas autonómicos de rehabilitación, SEMPRE QUE EXISTA COMPATIBILIDADE CON ESTA AXUDAS, xuntarase así mesmo dita solicitude coas fotografías e demais documentación específica correspondente. O prazo de execución das obras non poderá exceder de 18 meses. A petición motivada do promotor da actuación antes da finalización do prazo de execución e por causa xustificada poderá concederse unha ampliación do prazo que non excederá da metade do inicialmente concedido. Na aprobación inicial farase constar a aceptación expresa do alcance das obras por parte do solicitante. CAPÍTULO QUINTO.–EXECUCIÓN DAS OBRAS. CUALIFICACIÓN DEFINITIVA ARTIGO 22.º.–Contratación das obras. Asesoramento. Os solicitantes poderán contrata-las obras coas empresas ou profesionais que consideren máis oportuno. A Oficina de Rehabilitación facilitaralles, as persoas interesadas que o soliciten, o asesoramento técnico e económico sobre a contratación das mesmas, para comprobar a idoneidade e adecuación das obras contratadas á documentación ou proxecto elaborado pola Oficina de Rehabilitación, é ós criterios establecidos polas ordenanzas e da defensa e protección do patrimonio construído. En calquera caso, a Oficina de Rehabilitación encargarase da supervisión das obras contratadas, por medio dos técnicos de que se dispoña. Previo inicio das obras, deberá aportarse copia dos contratos de obras realizados, nomeamento da dirección facultativa, se é o caso, así como o prazo previsto para a súa execución, non superior ao establecido na concesión inicial das axudas. ARTIGO 23.º.–Execución das obras. As obras deberán axustarse ás prescricións contidas no proxecto técnico ou documentación que serviu de base para a concesión inicial das axudas e non se admitirán máis modificacións na súa execución que as autorizadas por parte da dirección facultativa ou da Oficina de Rehabilitación e que, en todo caso, deberán estar autorizadas pola correspondente licenza urbanística. Estas modificacións axustarán o orzamento de execución e polo tanto ás axudas concedidas na medida que sexa necesario coas limitacións establecidas nesta ordenanza e en función do importe total das axudas para cada convocatoria. A Oficina de Rehabilitación poderá, en todo momento, supervisa-las obras co obxecto de comproba-lo correcto cumprimento das condicións a que estean sometidas en virtude das axudas concedidas. Así mesmo están obrigados a facilitar ó Concello canta información lle fose requirida, no seu labor de inspector das obras efectuadas. O incumprimento das condicións establecidas nesta ordenanza, así como impedir as labores de inspección técnica, denegar a documentación ou información que se lle requira, ou falsear a mesma, poderá ser causa da suspensión ou denegación definitiva das axudas concedidas inicialmente. ARTIGO 24.º.–Remate das obras. Certificada a finalización das obras realizadas dentro do prazo concedido na cualificación provisional, ou na prórroga solicitada dentro do prazo e autorizada, expedirase polo técnico municipal competente a correspondente certificación da obra executada, e así mesmo certificado do secretario/a do Concello de ter sido aprobada dita certificación polo Concello. Os técnicos da Consellería de Vivenda e Solo, de acordo cos do Concello, poderán colaborar nas comprobacións oportunas e, se é o caso, dar o visto e prace á certificación antes de que sexa aprobada polo Concello. Este certificado do Concello deberá presentarse debidamente detallado, indicando o acordo ao que se refire e as subvencións que se propoñen con cargo ao Ministerio de Fomento e á Consellería de Vivenda e Solo. ARTIGO 25.º.–CUALIFICACIÓN DEFINITIVA. Aprobación definitiva das axudas. Para proceder a concesión da cualificación definitiva das actuacións unha vez rematadas as obras e con anterioridade á proposta de concesión das axudas, o Concello remitirá a Xefatura de Área Provincial do IGVS a seguinte documentación: a) Proposta de cualificación definitiva. b) Certificado do órgano competente do Concello no que se acredite que as obras, obxecto da cualificación provisional, foron rematadas dentro do prazo concedido ao efecto, indicando o orzamento protexido executado. CAPÍTULO SEXTO.–TRAMITACIÓN DA CONCESIÓN E DO PAGAMENTO. LIMITACIÓNS. DENEGACIÓN OU DEVOLUCIÓN DAS AXUDAS ARTIGO 26.º.–Tramitación da concesión e do pagamento. O Concello, unha vez cualificada definitivamente a actuación de acordo coa súa propia normativa e tendo en conta o RD 2066/2008 e DOGA 402/2009, achegará á Xefatura de Área Provincial do IGVS a solicitude de concesión de subvención na que se fará constar a oportuna distribución de financiamento con cargo ao Ministerio de Fomento e ao IGVS. Remitiranse por parte da Delegación Provincial do IGVS aos servizos centrais as oportunas propostas de concesión de subvencións para a tramitación do pagamento das subvencións autonómicas e para comunicar ao Ministerio de Fomento as que lle correspondan. As resolucións de concesión, unha vez adoptadas enviaranse á delegación provincial para que esta as comunique ao Concello e este aos interesados. ARTIGO 27.º.–Pagamento. O Ministerio de Fomento ingresará á Comunidade Autónoma o importe das subvencións concedidas con cargo ao Estado. O IGVS fará chegar ao Concello este importe que trasladará aos interesados. A Comunidade Autónoma (IGVS) ingresará directamente ao Concello as subvencións con cargo a fondos autonómicos e o Concello as fará chegar aos interesados. O/A xefe/a de área provincial do Instituto Galego de Vivenda e Solo, revisada a anterior solicitude proporá ao director xeral do IGVS a resolución da concesión da subvención con cargo ao Ministerio de Fomento e ao IGVS, para o seu posterior pagamento, ou se é o caso compensación. As actuacións amparadas por cada acordo da Comisión Bilateral de Vivenda, asinado polas tres administracións deberán estar executadas e xustificadas dentro do período de vixencia que figure no respectivo acordo. ARTIGO 28.º.–Causas de denegación definitiva das axudas. As axudas poderán ser denegadas polas seguintes causas: a) Non reuni-las condicións esixidas por esta ordenanza relativas as persoas solicitantes ou ós inmobles a rehabilitar. b) Inicia-las obras sen lle dar conta a Oficina de Rehabilitación. c) Incumpri-los prazos sinalados na aprobación inicial ou nas prórrogas concedidas, así como os relativos á ocupación das vivendas d) A realización de obras non establecidas no proxecto e que non estean autorizadas pola Oficina técnica. e) Incumprimento das directrices emanadas da Oficina de Rehabilitación, ou das indicacións e ordes da dirección facultativa. f) Impedimento ou obstaculización do acceso ás obras dos técnicos da Oficina de Rehabilitación por parte do promotor ou contratista. g) Grave incorrección técnico - construtiva das obras, apreciada polos técnicos da Oficina de Rehabilitación e constatada no proxecto ou na súa execución. h) Outras que incumpran aspectos ou condicións establecidas nesta ordenanza, previo ditame e resolución do órgano municipal competente. ARTIGO 29.º.–Réxime de uso e limitacións. Devolución das axudas. As vivendas rehabilitadas en virtude desta ordenanza deberán estar ocupadas de forma habitual ou permanente durante cinco anos dende a finalización das obras, salvo causa xustificada. O incumprimento desta condición ou o cambio de uso do inmoble, determinará a obriga de devolve-lo importe das subvencións recibidas cos intereses correspondentes ao período transcorrido. Os tipos de xuros e o método do seu cálculo serán os de mora previstos para os efectos do imposto sobre a renda das persoas físicas. Será obxecto de devolución do importe das subvencións recibidas e mailos xuros, o incurrimento en infracción urbanística tipificada como grave ou moi grave, nos inmobles obxecto das axudas, nun prazo de cinco anos dende a finalización das obras, sen prexuízo das sancións que lles puidesen ser impostas. ARTIGO 30.º.–Préstamo convido. O promotor da actuación poderá obter un préstamo convido, sen subsidiación, a contía poderá alcanzar a totalidade do presuposto de aquela, cun período máximo de amortización de 15 anos, precedido de un período de carencia de 3 anos de duración. Os propietarios ou ocupantes dos edificios e vivendas afectados polas actuacións de rehabilitación do ARI poderán subrogarse en dito préstamo, momento en cal iniciarase o período de amortización. No caso de que o promotor non obtivese o préstamo convido, ditos propietarios ou ocupantes poderán obter préstamos convidos directos, sen subsidiación, a súa contía poderá alcanzar a diferenza entre a totalidade do presuposto protexido da rehabilitación da súa vivenda ou edificio e o importe das subvencións concedidas. O pazo de amortización, iniciarase coa expedición da cualificación definitiva, será de 15 anos como máximo, precedido dun período de carencia de 2 anos, ampliable a 3 co acordo da entidade de crédito e a conformidade da Comunidade Autónoma. DISPOSICIÓN ADICIONAL PRIMERA. REXISTRO TÉCNICO DE REHABILITACIÓN. Crearase e regularase o funcionamento do Rexistro Técnico da Rehabilitación, que ten por obxecto facilitarlles información ós promotores de actuacións de rehabilitación e incentiva-la calidade na execución das obras acollidas ás axudas reguladas nesta ordenanza. As empresas que desexen colaborara no desenvolvemento desta ordenanza como empresas homologadas poderán solicita-la súa inscrición no Rexistro Técnico da Rehabilitación nas condicións recollidas no anexo II. DISPOSICIÓN ADICIONAL SEGUNDA. AXUDAS SOLIDARIAS. En casos de extrema necesidade e en situacións de extraordinaria precariedade da persoa solicitante, as axudas poderán acadar ata o 90% do orzamento protexido, despois do informe do Negociado de Servizos Sociais do Concello que xustifiquen ou certifiquen a excepcionalidade do caso, e por proposta da delegación correspondente da Alcaldía. DISPOSICIÓN ADICIONAL TERCEIRA. PROMOCIÓNS TUTELADAS. O Concello, por si mesmo ou en convenio con outras institucións ou organismos públicos, poderá promover e desenvolver actuacións de rehabilitación destinadas ó aloxamento en alugamento das vivendas nos edificios de particulares e institucións mediante cesión do seu uso e aproveitamento, establecido mediante convenio coas persoas propietarias, co fin de recupera-lo investimento realizado no edificio rehabilitado. Para o cálculo do período de cesión do edificio considerarase: a superficie útil cedida, a situación do edificio, o importe das obras realizadas nel e o orzamento total, suma dos gastos orixinados pola actuación, que deberá ser amortizada mediante alugamento. A dispoñibilidade e selección dos inmobles serán establecidas mediante convocatoria pública, igual cá oferta de alugamento das vivendas. DISPOSICIÓN FINAL. A presente ordenanza entrará en vigor despois de ser aprobada definitivamente polo Concello e publicado o seu texto integramente no Boletín Oficial da Provincia, unha vez transcorrido o prazo previsto no art.70.2 da Lei 7/1985, das bases de réxime local, e manterá a súa vixencia namentres se asinen ou prorroguen convenios da mesma natureza ao abeiro das normas reguladoras do Plan vivenda 2009-2012. ANEXO I TIPIFICACIÓN DAS ACTUACIÓNS DE EDIFICACIÓN 1.–ACTUACIÓNS XERAIS NOS EDIFICIOS EXISTENTES. Defínense no presente anexo os seguintes tipos de actuacións en orde crecente do seu nivel de intervención transformadora do edificio orixinal. a) Actuacións de conservación, mantemento e reparación. b) Actuacións de restauración. c) Actuacións de rehabilitación. d) Actuacións de reestruturación.1.1.–Actuacións de conservación, mantemento e reparación. Son aquelas actuacións encamiñadas ó mantemento das condicións de hixiene, ornato, seguridade e funcionalidade da edificación, sen que iso supoña a alteración da súa estrutura, distribución ou características formais. Obras de reparación son as que se dirixen á recuperación das condicións anteriores. Pola súa propia natureza as actuacións de conservación poderán te-lo carácter de actuacións parciais.1.2.–Actuacións de restauración. Son aquelas actuacións que teñen por finalidade xeral conservar, restituír ou reconstruí-la arquitectura e a tipoloxía da edificación. As actuacións de restauración comportan o mantemento do edificio na súa conformación orixinaria. Dentro das actuacións de restauración admitiranse: a) Obras de consolidación propias para asegura-la estabilidade, hixiene e ornato do edificio, que poderán necesitar da achega de elementos novos nas que a súa natureza material será igual á dos substituídos e que haberán de ser recoñecibles. b) Obras de adecuación funcional requiridas para a axeitada funcionalidade das actividades autorizadas no edificio, sempre que non degraden a súa conformación tipolóxica e os seus valores arquitectónicos. Cando partes do edificio desaparecesen, sufrisen graves alteracións da súa configuración tipolóxica e arquitectónica ou fose precisa a súa adecuación funcional, admitiranse, no marco dun Proxecto integral de restauración, as seguintes obras: a) Obras de restitución ou de volta ás condicións orixinarias de elementos arquitectónicos alterados, sempre que se conte con suficiente información sobre elas e se executen de conformidade cos seus materiais e acabados. b) Obras de reconstrución que poidan propoñe-la recuperación filolóxica das invariantes arquitectónicas do edificio con criterios de integración e coherencia formal pero con desexo diferenciado. c) Obras de actuación e adecuación das condicións de habitabilidade e uso que poden incluír actuacións de consolidación con criterios de integración e coherencia formal coa recomendación de evitar actuacións de carácter analóxico. Este conxunto de actuacións haberá de complementarse coas obras de eliminación de elementos que non sexan de interese para a historia do edificio e se amosen incoherentes coas características tipolóxicas e arquitectónicas orixinarias da edificación.1.3.–Actuacións de rehabilitación. Son aquelas actuacións encamiñadas a mellora-las condicións funcionais e de habitabilidade dun edificio, adecuándoo ó uso específico asignado, mediante a conservación maioritaria ou integral da configuración arquitectónica e disposición estrutural orixinal, tanto interior coma exterior. As obras de rehabilitación, incidentes nos espazos interiores do edificio, poderán supoñer unha redistribución espacial sempre que se conserven os elementos determinantes da súa configuración tipolóxica: fachadas, accesos e núcleos de escaleira, muros de carga, disposición estrutural horizontal, patios e división en plantas. Simultaneamente ás actuacións de rehabilitación, será obrigado acometer obras de conservación, mantemento e de valoración arquitectónica que incluirán, de se-lo caso, a recuperación das características arquitectónicas e formais da fachada e elementos exteriores, así coma dos interiores de interese (portais, escaleiras, lareiras e chemineas, etc.) coa seguinte supresión de elementos desconformes.1.4.–Actuacións de reestruturación. Son aquelas actuacións encamiñadas á renovación dun edificio, incluso dos elementos estruturais, que impliquen variacións do tipo de estrutura, e poden incluíla demolición dos elementos estruturais ou en grao máximo conservando as fachadas existentes ó exterior, o patio e a liña e tipo de cuberta. Segundo o alcance das modificacións resultantes das actuacións, distínguense dous graos nas actuacións de reestruturación: a) Parcial, cando supoñan o mantemento ou conservación de máis do 75% dos elementos estruturais verticais e horizontais, e non modifiquen o volume orixinal. b) Maioritaria, cando os elementos estruturais verticais e horizontais transformados superen o 25% do total e se transforme a volumetría pola modificación de liñas de edificación.2.–ACTUACIÓNS PARCIAIS NOS EDIFICIOS EXISTENTES.2.1.–Actuacións de adecuación arquitectónica de fachadas e elementos exteriores. As obras de adecuación arquitectónica de fachadas e elementos exteriores dos edificios terán por obxecto a conservación, valoración e, de se-lo caso, a recuperación das características arquitectónicas e formais orixinarias do conxunto da fachada e elementos exteriores, coa supresión de elementos desconformes. Entre as obras de adecuación parcial inclúense a realización de novos acabados conformes co contorno, restitución de elementos ornamentais, ou carpintería ou cerralleira que fosen substituídos por outras desconformes, a supresión de elementos incongruentes, como áticos ou corpos engadidos en cuberta, a recomposición de ocos, etc. As obras de adecuación arquitectónica só se autorizarán como actuación independente cando o edificio presente as condición mínimas de seguridade e salubridade. Cando o edificio careza desas condición, a súa autorización só procederá cando se executen simultaneamente as obras que permitan a consecución de tales condicións. ANEXO II O REXISTRO DA REHABILITACIÓN 1.º.–Obxecto do rexistro. O obxecto da creación do Rexistro Técnico de Rehabilitación é poñer a disposición das persoas que solicitan as axudas que se establecen nesta ordenanza, a relación das empresas que desexan participar como empresas homologadas no programa mediante a súa inscrición nel. As empresas homologadas comprométense a executa-las obras, cumprindo os requisitos e condicións establecidos neste anexo.2.º.–Definicións e clasificacións. Defínense como empresas homologadas para a rehabilitación en virtude desta ordenanza as empresas, construtores e contratistas con capacidade legal para contrata-las obras parciais ou completas de rehabilitación sobre os edificios da cidade histórica.3.º.–Condicións xerais para a homologación das empresas. Son condicións para a inscrición e homologación das empresas no Rexistro Técnico de Rehabilitación: 1. Experiencia demostrable en obras de rehabilitación ou reformas de edificios e vivendas similares.2. Non ser denegada a validación anual da súa homologación no Rexistro Técnico da Rehabilitación.3. Declaración expresa e responsable de: a) Estar ó día nas súas obrigacións fiscais, imposto das actividades económicas e Seguridade Social. b) Non ser sancionado mediante resolución firme por infracción urbanística grave ou moi grave no ámbito desta ordenanza nos últimos cinco anos.4. Aceptación expresa de: a) Supervisión das obras por parte dos técnicos da Oficina de Rehabilitación. b) Prazos de garantía das obras establecidos nesta ordenanza. c) Condicións e determinacións dos proxectos e documentos técnicos de definición da obra. d) Os orzamentos redactados co cadro de prezos da rehabilitación proposto pola Oficina Municipal de Rehabilitación e aprobado polo Concello de Neda para os efectos desta ordenanza. e) O compromiso de velar polo cumprimento da normativa urbanística e as determinacións das Normas Subsidiarias Municipais de Planeamento. f) O cumprimento do prazo de execución das obras contratadas polas empresas ou subcontratadas por elas. g) O cumprimento das normas vixentes de seguridade e prevención dos riscos nas obras e as obrigacións derivadas do estudio básico ou do proxecto de seguridade e saúde de cada obra.5. Para os seus instaladores, ademais, a acreditación de posuí-lo documento válido e en curso da súa habilitación para realizaren as instalacións da súa especialidade.6. A empresa homologada asegurará as obras contra todo risco ata a súa finalización. Igualmente obrígase a constituí-las garantías polos danos materiais ocasionados polos vicios e defectos da construción conforme a lexislación vixente.4.º.–Condicións de pertenza das empresas no Rexistro Xeral de Rehabilitación. Son condicións da permanencia para as empresas, ademais do mantemento das expresadas como condicións para a homologación e inscrición no Rexistro: a) O cumprimento dos prazos de execución das obras. b) A correcta execución das obras, a xuízo do persoal técnico da Oficina de Rehabilitación. c) O respecto ás instrucións dos directores das obras. d) O respecto ós prezos de rehabilitación incluídos no cadro. e) O rigoroso cumprimento das medidas de seguridade na obra.5.º.–Avaliación anual da homologación. A homologación que supón a inscrición no Rexistro Técnico de Rehabilitación poderá ser avaliada anualmente e de forma automática no último día do mes de decembro do ano en curso. A administración poderá solicitarlle á persoa interesada a documentación que pola súa data de caducidade deba ser renovada regularmente no cumprimento das condicións da homologación. A documentación será presentada pola persoa interesada no prazo de 10 días dende que reciba a notificación.6.º.–Exclusión das empresas do Rexistro Técnico de Rehabilitación. A homologación poderá rescindirse por solicitude da persoa interesada cando se consideren incumpridas as condicións da permanencia no Rexistro, a Oficina de Rehabilitación propoñerá mediante informe técnico razoado, a non avaliación e exclusión do rexistro da empresa, técnico, instalador ou material, e dará orixe ó procedemento pertinente.7.º.–Formalización da solicitude de inscrición no Rexistro Técnico de Rehabilitación. As solicitudes de homologación, completas nun sobre pechado, deberán presentarse no Rexistro Xeral do Concello, coa seguinte documentación: a) Solicitude normalizada da inscrición facilitada na Oficina da Rehabilitación. b) Declaración expresa e responsable (modelo oficial normalizado) e documentación acreditativa do cumprimento das condicións establecidas para a inscrición no Rexistro. c) Un exemplar desta ordenanza con recoñecemento asinado en tódalas súas páxinas pola persoa solicitante ou representante autorizada. d) No prazo máximo de 30 días, unha vez recibida a documentación esixida e a complementaria que poida solicitarse, o Concello responderá a cada solicitude admitindo ou denegando razoadamente a inscrición. e) Cadro de prezos de rehabilitación estará a disposición das empresas interesadas.8.º.–Condicións para as empresas homologadas. As empresas que consigan a homologación sométense ás seguintes condicións particulares de carácter técnico - administrativo para a execución das obras acollidas ás axudas reguladas nesta ordenanza: 1. Orzamento das obras. O orzamento ofertado para a realización das obras será como máximo o que resulte do proxecto ou documento técnico realizado ou supervisado pola Oficina de Rehabilitación, segundo o cadro de prezos unitarios e unidades de obra máximas aceptadas na homologación. En caso de unidades de obra non presentes no cadro de prezos, o contratista ofertará como máximo o prezo da unidade que resulte da elaboración dun prezo descomposto a partir do cadro de prezos unitarios de man de obra, materiais, etc., aceptado na homologación. A porcentaxe de gastos xerais é de 13% e o beneficio industrial do 6%, ambos sobre o orzamento de execución material. A cantidade final engadir o I. V. E.2. Cesión de dereitos e subrogación. O contratista non poderá, en ningún caso, transmitirlles a terceiros os dereitos e as obrigas que se derivan do contrato das obras.3. Interpretación, modificación e reforma do proxecto. No descomposto de partidas do orzamento, enténdese que se inclúen tódolos traballos que se realizarán segundo o proxecto supervisado pola Oficina de Rehabilitación. Se nalgunha partida non estivesen explicados tódolos traballos esixidos para a súa completa e correcta realización, presupóñense contemplados e, consecuentemente, non serán certificados á parte. Por ningún motivo, poderá o contratista efectuar modificacións do proxecto sen autorización da Dirección Facultativa e a conformidade da Oficina de Rehabilitación. Se advertise algunha omisión no proxecto, terá que ser estipulada antes da súa execución, e a Dirección Técnica elaborará o correspondente prezo contraditorio e redactará a correspondente acta que deberá ser asinada pola dirección técnica, a propiedade e o contratista.4. Execución das obras. O contratista cumprirá tódalas leis, normas e regulamentos vixentes. O contratista deberá obter, excepto a licenza municipal ou permiso de obra, tódolos permisos necesarios para a execución dos traballos. As obras realizaranse segundo a documentación técnica ou proxecto redactado ou supervisado pola Oficina de Rehabilitación, e estará o contratista obrigado a considera-las observacións da dirección para a correcta execución das obras contratadas. O contratista acepta para el a condición de patrón absoluto, exonerando de toda responsabilidade á propiedade, e queda así formalmente obrigado ó cumprimento, respecto de todo o persoal, propio ou subcontratado, das disposicións legais vixentes en materia laboral, sindical, de Seguridade Social e de seguridade e hixiene no traballo, e acreditará, cando se lle requira, o efectivo cumprimento de tales obrigacións.5. Obras provisionais e publicidade. O contratista, pola súa conta, custo e riscos exclusivos, proverase das acometidas ou instalacións provisional, así como de tódolos medios que necesite para levar adiante os traballos, obrigándose a retiralos por solicitude do director da obra unha vez concluída a súa finalidade. A Administración resérvase o dereito a colocar publicidade tendente ó fomento da rehabilitación. O contratista poderá colocar publicidade da empresa na forma acordada pola Oficina Municipal de Rehabilitación.6. Obras mal executadas e garantías. As obras mal executadas ou desconformes co proxecto ou coas súas modificacións autorizadas, non serán recibidas nin certificadas.7. Certificación. Conforme ó estipulado no contrato asinado entre o cliente e o contratista, o pagamento das certificacións de obra corresponderalle ó particular. Estas certificacións sobre a obra feita e ben executada presentaranse nos prazos acordados no contrato e, para o seu cobramento, necesitarán da aceptación da persoa directora da obra e do técnico/a supervisor/a da Oficina Municipal de Rehabilitación. De establecerse así o contrato, recibidas as obras, o Concello pagaralle directamente o contratista homologado o importe da subvención concedida ó promotor da obra, establecida como porcentaxe sobre a estimación final das obras executadas, e despois da comprobación das facturas correspondentes, e o resto correrá a cargo do particular.8. Prazos de execución e suspensión das obras. En cada contrato de obra fixarase o prazo previsto para a súa execución, que será compatible co que figura no acordo de obra de concesión inicial das axudas. Calquera prórroga deste prazo solicitaralla a parte promotora das obras á Oficina de Rehabilitación, e poderase conceder unha soa vez, mediando causa xustificada. Se por causa allea ó contratista, houbese que suspende-las obras temporalmente, total ou parcialmente, este propoñeralle á propiedade e á dirección técnica as condicións para que prosigan, pactando por escrito o que proceda. Neda, 12 de abril de 2012. O alcalde José Ignacio Cabezón Lorenzo.